የፌዴራል ጤና ጥበቃ ሚኒስቴር የጤና ፖሊሲዉን ሊከልስ መሆኑን አስታወቀ
የፌዴራል ጤና ጥበቃ ሚኒስቴር ላለፉት 21 ዓመታት ሲያገለግል የቆየዉን የጤና ፖሊሲ በአዲስ መልክ ለመከለስ ከሚመለከታቸዉ አካላትና አጋር አካላት ጋር የምክክር ሥራ መጀመሩን አስታወቀ፡፡በሚኒስትሩ ልዩ ጽህፈት ቤት ኃላፊ ዳይሬክተር ጄኔራል ዶ/ር አዲስ ታምሬ እንደገለጹት ከሆነ ላለፉት 21 ዓመታት ሲሰራበት የቆየዉ የሀገሪቱ ጤና ፖሊሲ ዉጤታማና በቀጣይም ሊያሰራ የሚችል ቢሆንም አሁን አገሪቱ ከደረሰችበት የኢኮኖሚ ዕድገትና ከህብረተሰቡ አኗኗር ጋር የበለጠ ለማስተሳሰር እንዲቻል ፖሊሲዉን መከለስ አስፈልጓል፡፡ሚኒስቴር መሥሪያ ቤቱ የፖሊሰዉ ባለቤት እንደመሆኑ የማስተባበሩን ሥራ በመምራት ከተለያዩ በአገሪቱ ዉስጥ ከሚገኙ ዩኒቨርስቲዎች፣ የጤና ኮሌጆችና ሌሎች የሚመለከታቸዉ አካላት ጋር በፖሊሲዉ ክለሳ ረቂቅ ላይ ሲመክር መቆየቱን ዶ/ር አዲስ አስታዉሰዋል፡፡አሁን ባለዉ ተጨባጭ ሁኔታም ቢሆን ፖሊሲዉ የሚያሰራ አቅም እንዳለዉ የተናገሩት ዶ/ር አዲስ ፓሊሲዉ ከወጣበት ጊዜ ጀምሮ ባለፉት 21 ዓመታት አገሪቱ ካስመዘገበቻቸዉ ማህበራዊና ኢኮኖሚያዊ ዕድገቶች በተጨማሪ ከበሽታዎች ተለዋዋጭነት እና ከዘመናዊ ቴክኖሎጂ አጠቃቀም እና ከመሳሰሉት ጋር ተያይዞ ፖሊሲዉን ለመከለስ መታቀዱና ሥራ መጀመሩን ተናግረዋል፡፡በቀጣይም የተገኙ የፖሊሲ ክለሳ ግብአቶችን በመቀመር ከክልል ጤና ቢሮዎችና ሌሎች የሚመለከታቸዉ አካላት ጋር ከተመከረበት በኋላ በክቡር ሚኒስትሩ አማካኝነት ለህግ መወሰኛ ምክር ቤቱ ቀርቦ እንዲፀድቅ እንደሚደረግ ዶ/ር አዲስ አስረድተዋል፡፡/ መረጃውን ከሚኒስቴር መ/ቤቱ ድረገጽ አገኘን/